P6_TA(2004)0066

Ακτή Ελεφαντοστού

Ψήφισμα του Ευρωπαϊκού Κοινοβουλίου σχετικά με την κατάσταση στην Ακτή Ελεφαντοστού

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την Ακτή Ελεφαντοστού,

- έχοντας υπόψη την Συμφωνία Εταιρικής Σχέσης ΑΚΕ-ΕΚ που υπεγράφη στην Κοτονού στις 23 Ιουνίου 2000,

- έχοντας υπόψη τη Συμφωνία Linas-Marcoussis που υπεγράφη στις 24 Ιανουαρίου 2003 από όλους τους εμπλεκομένους στην εμφύλια σύρραξη της Ακτής Ελεφαντοστού,

- έχοντας υπόψη τη Συμφωνία Άκρα ΙΙΙ που υπεγράφη από όλους τους εμπλεκομένους στη σύρραξη στις 30 Ιουλίου 2004 που καθορίζει σαφές χρονοδιάγραμμα για την εφαρμογή της Συμφωνίας Linas-Marcoussis και ιδιαίτερα όσον αφορά την πολιτική μεταρρύθμιση και τη διαδικασία αφοπλισμού, αποκινητοποίησης και επανενσωμάτωσης προκειμένου να ανοίξει ο δρόμος για ελεύθερες και διαφανείς εκλογές πριν από τα τέλη του 2005,

- έχοντας υπόψη τη δήλωση της Προεδρίας εξ ονόματος της Ευρωπαϊκής Ένωσης στις 7 Νοεμβρίου 2004,

- έχοντας υπόψη την Κοινή Δήλωση της Οικονομικής Κοινότητας Δυτικοαφρικανικών Κρατών (ΕCΟWΑS) και ΕΕ σχετικά με την κατάσταση στην Ακτή Ελεφαντοστού της 8ης Νοεμβρίου 2004,

- έχοντας υπόψη το ανακοινωθέν της 19ης Ειρηνευτικής Συνόδου και Συμβουλίου Ασφαλείας της Αφρικανικής Ένωσης στις 8 Νοεμβρίου 2004,

- έχοντας υπόψη τη δήλωση του Γενικού Γραμματέα των Ηνωμένων Εθνών Κόφι Αννάν στις 9 Νοεμβρίου 2004,

- έχοντας υπόψη τη θέση των αρχηγών αφρικανικών κρατών που ελήφθη στην Αμπούζα στις 12 Νοεμβρίου 2004 και το ψήφισμα 1572 του Συμβουλίου Ασφαλείας των Ηνωμένων Εθνών που ενεκρίθη ομόφωνα στις 15 Νοεμβρίου 2004,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι στις 4 Νοεμβρίου 2004, η κυβέρνηση της Ακτής Ελεφαντοστού παραβίασε τη συμφωνία ανακωχής πραγματοποιώντας αεροπορική επίθεση κατά των ανταρτών στις τοποθεσίες Μπουακέ και Κορχόγκο στην Ζώνη Εμπιστοσύνης στο Βορρά,

Β. λαμβάνοντας υπόψη ότι στις 6 Νοεμβρίου 2004, κυβερνητικό αεροσκάφος βομβάρδισε γαλλικές ειρηνευτικές δυνάμεις στην περιοχή με συνέπεια να σκοτωθούν 9 άτομα και να τραυματιστούν 31, γεγονός που οδήγησε τους Γάλλους να καταστρέψουν το μεγαλύτερο μέρος της αεροπορικής δύναμης της χώρας, κάτι που ώθησε φιλοκυβερνητικούς μαχητές να κατέβουν στους δρόμους του Αμπιτζάν, παρενοχλώντας και εκφοβίζοντας τους ξένους, πυρπολώντας γαλλικά σχολεία και λεηλατώντας γαλλικές περιουσίες,

Γ. λαμβάνοντας υπόψη ότι τα γαλλικά στρατεύματα και οι ειρηνευτικές δυνάμεις των Ηνωμένων Εθνών στην Ακτή Ελεφαντοστού (UΝΟCΙ) που ανέρχονται συνολικά σε 10000 άτομα περίπου ελέγχουν τη Ζώνη Εμπιστοσύνης και εξουσιοδοτούνται να χρησιμοποιήσουν κάθε αναγκαίο μέσον για την πρόληψη εχθρικών ενεργειών,

Δ. λαμβάνοντας υπόψη ότι απαγορεύθηκε η κυκλοφορία οκτώ εφημερίδων της αντιπολίτευσης από τις αρχές της χώρας, διάφορες ιδιωτικές εφημερίδες λεηλατήθηκαν και υπέστησαν βανδαλισμούς από φιλοκυβερνητικούς μαχητές και οι διεθνείς ραδιοφωνικές μεταδόσεις υπέστησαν σαμποτάζ, οι δε μεταδόσεις της κρατικής ραδιοτηλεόρασης παρότρυναν τον πληθυσμό σε ενέργειες εθνοτικής βίας και ξενοφοβίας προκαλώντας τη μαζική έξοδο ξένων υπηκόων,

Ε. υπενθυμίζοντας ότι η αποσταθεροποίηση της Ακτής Ελεφαντοστού έχει παλαιές και βαθιές ρίζες, μεταξύ των οποίων η οικονομική και κοινωνική υποβάθμιση,

ΣΤ. λαμβάνοντας υπόψη ότι η συνέχιση της βίας έχει βαρύτατες συνέπειες στην ήδη σοβαρή από ανθρωπιστικής πλευράς κατάσταση στη χώρα όπου ένα περίπου εκατομμύριο πολιτών εξαρτάται από τη διεθνή ανθρωπιστική βοήθεια δεδομένου ότι η δραστηριότητα πολλών ανθρωπιστικών αποστολών έχει ανασταλεί και ότι η βία και ο αυξανόμενος κίνδυνος μαζικών εκτοπίσεων πολιτών της χώρας θα μπορούσε να αποσταθεροποιήσει την ευρύτερη περιοχή της Δυτικής Αφρικής και ιδιαίτερα τη Λιβερία,

Ζ. λαμβάνοντας υπόψη ότι η έλλειψη πρόσβασης στα μέσα που έχει διαθέσει η διεθνής Κοινότητα εντείνει επίσης την ανθρωπιστική κρίση,

Η. λαμβάνοντας υπόψη ότι η Συμφωνία της Άκρα προβλέπει τον αφοπλισμό των ανταρτών και της πολιτοφυλακής από τις 15 Οκτωβρίου 2004, κάτι που δεν έχει γίνει,

Θ. λαμβάνοντας υπόψη ότι ούτε οι προθεσμίες για πολιτική μεταρρύθμιση ούτε εκείνες για τον αφοπλισμό που προβλέπει η Συμφωνία Άκρα ΙΙΙ έχουν επικυρωθεί από όλα τα μέρη που εμπλέκονται στη σύγκρουση,

Ι. λαμβάνοντας υπόψη ότι δεν είναι δυνατόν να διοργανωθούν δημοψήφισμα και ελεύθερες εκλογές χωρίς να προηγηθεί η επανένωση της χώρας,

ΙΑ. λαμβάνοντας υπόψη ότι οι δεσμεύσεις σχετικά με τα ανθρώπινα δικαιώματα, τις δημοκρατικές αρχές και το κράτος δικαίου που αποτελούν στο σύνολό τους βασικούς πυλώνες της Συμφωνίας Κοτονού, δεν έχουν τηρηθεί,

ΙΒ. λαμβάνοντας υπόψη ότι ένα νέο διπλωματικό κεφάλαιο άνοιξε στη Νότια Αφρική προκειμένου να εξευρεθεί μια πολιτική λύση στην κρίση χάρη στη μεσολάβηση του Νοτιοαφρικανού προέδρου Εμπεκί,

1. μετά τη θέση που έλαβαν οι αρχηγοί των αφρικανικών κρατών που συνήλθαν στις 12 Νοεμβρίου 2004, χαιρετίζει το ψήφισμα του Συμβουλίου Ασφαλείας που επιβάλλει άμεσο εμπάργκο όπλων προβλέποντας, εκτός από την περίπτωση που τα μέρη δεσμευθούν στην τήρηση των συμφωνιών, το πάγωμα των λογαριασμών στην αλλοδαπή και απαγόρευση μετάβασης στο εξωτερικό κάθε ατόμου που θα εξακολουθεί να απειλεί την ειρηνευτική διαδικασία και τη διαδικασία εθνικής συμφιλίωσης στη χώρα και απαιτεί από τις αρχές της Ακτής Ελεφαντοστού να τερματίσουν κάθε ραδιοφωνική και τηλεοπτική εκπομπή που ωθεί στο μίσος, τη μισαλλοδοξία και τη βία·

2. χαιρετίζει τη μνήμη όλων των θυμάτων της πρόσφατης εξέλιξης της κατάστασης μετά την παραβίαση των συμφωνιών ανακωχής· εκφράζει τη συμπάθειά του στις οικογένειες των θυμάτων -από την Ακτή Ελεφαντοστού, Αφρικανών και Γάλλων- των βιαιοτήτων αυτών, ιδιαίτερα σε βάρος γυναικών· καταδικάζει τις πράξεις βίας και ξενοφοβίας καθώς και τις λεηλασίες και ζητεί από την κυβέρνηση της Ακτής Ελεφαντοστού να τερματίσει τις βιαιοπραγίες αυτές και την ατιμωρησία των δραστών και των ηθικών αυτουργών·

3. καλεί επειγόντως όλα τα εμπλεκόμενα στη σύγκρουση μέρη:

- να τερματίσουν αμέσως τις στρατιωτικές ενέργειες και τις λοιπές εχθροπραξίες,

- να σταματήσουν τις επιθέσεις σε αμάχους περιλαμβανομένων των απεσταλμένων ανθρωπιστικής βοήθειας, ανεξαρτήτως φυλής, εθνικότητας ή θρησκείας,

- να απέχουν από κάθε ενέργεια παρότρυνσης στο μίσος και τη βία και να λάβουν μέτρα κατά τέτοιων ενεργειών,

- να αρχίσουν εκ νέου το διάλογο και τις διαπραγματεύσεις και να σεβαστούν και να εφαρμόσουν τις δεσμεύσεις·

4. χαιρετίζει την εντολή που έδωσαν η Αφρικανική Ένωση και η ΕCΟWΑS στον Πρόεδρο της Νότιας Αφρικής Εμπεκί να μεσολαβήσει μεταξύ των μερών, καθώς και την εμπλοκή της Αφρικανικής Ένωσης προκειμένου να ρυθμιστεί πολιτικά η κρίση στην Ακτή Ελεφαντοστού και διαβεβαιώνει για την πλήρη υποστήριξή του στη ρύθμιση αυτή καθώς και στην ΕCΟWΑS, από κοινού με τα Ηνωμένα Έθνη προκειμένου να εξευρεθεί ταχεία και βιώσιμη λύση στην παρούσα κρίση·

5. εκφράζει τη λύπη του γιατί η σημερινή σύνθεση της ειρηνευτικής δύναμης δεν είναι αρκετά πολυεθνική·

6. ζητεί από τα κράτη μέλη της Ευρωπαϊκής Ένωσης να συμμετάσχουν ενεργά στην υποστήριξη της αποστολής διατήρησης της ειρήνης που εξασφαλίζουν τα Ηνωμένα Έθνη και η Γαλλία και εκφράζει τη λύπη του γιατί η Αποστολή Μονόκερως, που εξασφαλίζεται αποκλειστικά από γαλλικές δυνάμεις δεν έχει ευρωπαϊκή συνιστώσα·

7. καταδικάζει τις καταστροφές των χώρων των αντιπολιτευομένων κομμάτων και εφημερίδων καθώς και το σαμποτάζ των ξένων ραδιοσταθμών·

8. καλεί την κυβέρνηση της Ακτής του Ελεφαντοστού και τους εκπροσώπους των "Νέων Δυνάμεων" να εφαρμόσουν τη Συμφωνία Άκρα ΙΙΙ και να λάβουν όλα τα αναγκαία μέτρα προκειμένου να αποκατασταθεί το κράτος δικαίου, και να διασφαλιστεί ο σεβασμός των ανθρωπίνων δικαιωμάτων·

9. ζητεί από το Συμβούλιο, όσον αφορά την πρόληψη των συγκρούσεων, να λάβει υπόψη του τα βαθύτερα αίτια, ιδιαίτερα στον οικονομικό και κοινωνικό τομέα, της κρίσης και να υποστηρίξει την ανάπτυξη ειρηνευτικών δυνάμεων της Αφρικανικής Ένωσης στο πλαίσιο του "Μέσου στήριξης στη διατήρηση της ειρήνης" του ΕΤΑ· καλεί την ΕΕ και τη διεθνή κοινότητα να αυξήσουν τη χρηματοδότηση για ανθρωπιστική βοήθεια στην Ακτή του Ελεφαντοστού καθόσον η κατάσταση απαιτεί ενισχυμένες και απόλυτα αναγκαίες ενέργειες·

10. καλεί το Συμβούλιο στο πλαίσιο αυτό, να εξετάσει το ενδεχόμενο διαβουλεύσεων μεταξύ ΕΕ και Ακτής Ελεφαντοστού βάσει των άρθρων 9 και 96 της Συμφωνίας Κοτονού·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, τις Γενικές Γραμματείες των Ηνωμένων Εθνών και της ΕCΟWΑS καθώς και στον Πρόεδρο και την Κυβέρνηση της Ακτής Ελεφαντοστού.

--------------------------------------------------